РЕШЕНИЕ НА КОМИСИЯТА
от 7 юли 2009 година
за фиксиране на разбивки по години и по държави-членки на сумата по член 69, параграф 2а от Регламент (ЕО) № 1698/2005 на Съвета относно подпомагане на развитието на селските райони и за изменение на Решение 2006/636/ЕО на Комисията
(нотифицирано под номер C(2009) 5307)
(2009/545/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 69, параграф 4 от него,
като има предвид, че:
(1)
След въвеждане на новите правила за модулация, установени с Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани (2), Решение 2006/410/ЕО на Комисията (3) бе заменено с Решение 2009/379/ЕО на Комисията от 11 май 2009 г. за определяне на сумите, предоставяни на ЕЗФРСР съгласно регламенти (ЕО) № 1782/2003, (ЕО) № 378/2007, (ЕО) № 479/2008 и (ЕО) № 73/2009 на Съвета, и на сумите, предоставяни за разходи на ЕФГЗ (4).
(2)
След увеличаването на общите суми на бюджетните кредити за поети задължения с 600 млн. евро и с 420 млн. евро съответно за 2009 и 2010 г., за което беше взето решение в рамките на споразумението за Европейския план за икономическо възстановяване, Решение 2006/493/ЕО на Съвета (5) беше изменено с Решение 2009/434/ЕО на Съвета (6). С цел осигуряване на съгласуваност такива суми следва да се разпределят по държавите-членки съгласно действащите критерии за разпределяне.
(3)
След приемането на Решение 2009/379/ЕО и Решение 2009/434/ЕО сумите, предоставени на ЕЗФРСР, следва да бъдат адаптирани и да бъдат добавени към разбивките по години на помощта от Общността за развитие на селските райони.
(4)
Решение 2006/636/ЕО на Комисията от 12 септември 2006 г. относно фиксиране на разбивки по години и по държави-членки на сумата на помощта от Общността за развитие на селските райони в периода от 1 януари 2007 г. до 31 декември 2013 г. (7) следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Сумата, посочена в член 69, параграф 2а от Регламент (ЕО) № 1698/2005, е определена по години и по държави-членки в приложение I към настоящото решение.
Член 2
Приложението към Решение 2006/636/ЕО се заменя с текста, съдържащ се в приложение II към настоящото решение.
Член 3
Настоящото решение се прилага от бюджетната 2009 година.
Член 4
Адресати на настоящото решение са държавите-членки.
Съставено в Брюксел на 7 юли 2009 година.